अमेरिका में अंध-राष्ट्रवाद के नए उभार ने लिबर्टी-स्टैच्यू को एक प्रहसन बना दिया है। अचानक अपने ही देश में, अपने राज्य में लोग बाहरी हो गए हैं। दुनिया में पुरानी पीढ़ियों के साथ स्वाधीनता के उदार चित्त वाले पुराने मूल्य जा रहे हैं। नई पीढ़ियाँ स्वाधीनता की नई धारणाएँ ले कर आ रही हैं। उन स्वाधीनताओं में प्रमुख है, स्पर्धा में अपने परिजनों, स्वजनों और बंधुओं को रौंदते हुए भी आगे निकलो। अब के अर्जुन ‘गीता’ का उपदेश पाए बिना ही अति सक्रिय हैं। सब से बड़ी विडंबना है कि निर्बुद्धिपरक स्वाधीनता ही लोकप्रिय है, स्वाधीनता और तर्क में कोई संबंध नहीं बचा है। अब सभी को सिर्फ अपने लिए स्वाधीनता चाहिए, ‘दूसरा’ आउटसाइडर है।